**בקשה לקרן בוקסנבאום-נטע לתמיכה בסטודנטים ישראלים ממוצא אתיופי במכון הטכנולוגי חולון**

**משנים את פני החברה בישראל**

**ישראלים ממוצא אתיופי בהשכלה הגבוהה: לצמצם את הפער**

מצבה של יהדות אתיופיה בישראל עורר במשך השנים תקווה וייאוש, שמחה ועצב, תחושות ניצחון ומצוקה. ההתרגשות הגדולה שאחזה במדינה עם הגעתה של קהילת ביתא ישראל הביאה עד מהרה את החברה בישראל להתגלות במיטבה ובמירעה. האתגרים הניצבים בפני הקהילה, המונה כ-144,000 נפש, עדיין עצומים, ואי-הצדק החברתי מביש.

מצבם של מי מתוכם שהם בנים ובנות להורים ילידי אתיופיה, כ-59,000 במספר, משתפר בהדרגה. על פי דו"ח מרכז טאוב לחקר המדיניות החברתית בישראל, אף שהישגי תלמידים ישראלים יוצאי אתיופיה המסיימים את בית הספר התיכון ופונים ללימודים גבוהים נמוכים מהישגי חבריהם הישראלים בבחינות הבגרות והפסיכומטרי, מוסכם על הכול שניכר שיפור גדול בקרב ישראלים יוצאי אתיופיה וכי בשנים האחרונות הפערים הולכים ומצטמצמים. בין השנים 2001 ו-2016, שיעור הישראלים יוצאי אתיופיה הזכאים לתעודת בגרות העומדת בדרישות הסף של האוניברסיטאות גדל ביותר מפי שניים, מ-15% ל-34%, אף ששיעור העומדים בדרישות הסף של האוניברסיטאות בקרב יתר אוכלוסיית התלמידים היהודית כפול מכך.

**ישראלים ממוצא אתיופי ומקצועות STEM: המאבק המפרך עודו נמשך**

ההישגים הללו אכן מעודדים, אולם ניכרת בהם מגמה שאם לא תטופל תמשיך להשפיע על ישראלים יוצאי אתיופיה בנתיב הקריירה שלהם ובמעלה סולם השכר. מרבית הישראלים יוצאי אתיופיה הפונים ללימודים אקדמיים מתמחים בחינוך, במדעי החברה ובעבודה סוציאלית. למען האמת, 43% מן הסטודנטים יוצאי אתיופיה ו-62% מן הסטודנטיות יוצאות אתיופיה לומדים לתארים במקצועות המסייעים.

אמנם הבחירה במקצועות אלו ראויה לכל שבח, אולם המציאות היא שרק 23% מן הסטודנטים יוצאי אתיופיה ו-8% מן הסטודנטיות יוצאות אתיופיה בחרו ללמוד לתואר באחד ממקצועות ה-STEM – מדע, טכנולוגיה, הנדסה ומתמטיקה. השלכותיה של בחירה זו ניכרות בסולם השכר: ההכנסה שמניבים המקצועות המסייעים, המציעים משרות בעיקר במגזר הציבורי, נמוכה במידה רבה מן השכר המוצע בתחומי ההיי-טק ובמגזר העסקי, ביחוד בשעה ששכרם של **כל** יוצאי אתיופיה בעלי התואר האקדמי נמוך במידה ניכרת משכרם של עמיתיהם היהודים.

**סטודנטים ממוצא אתיופי במכון הטכנולוגי חולון: להשקיע בהצלחה**

המכון הטכנולוגי חולון, כמי שהעמיד את הנגישות להשכלה גבוהה בראש סדר העדיפויות שלו, משקיע מאמץ רב בשילוב סטודנטים ממוצא אתיופי בתוכניות התואר הראשון המתמקדות במקצועות ה-STEM – לימודים לתואר B.Sc. בהנדסה, בניהול טכנולוגיה, בעיצוב (B.Design), בטכנולוגיות למידה ובלימודי מידע – מקצועות שלהם ביקוש גבוה במגזר הפרטי. ההחלטה לוותר על בחינה פסיכומטרית כתנאי סף הסירה מכשול אחד מן הדרך, והמרכז הטכנולוגי חולון גאה מאוד במאות הסטודנטים ממוצא אתיופי שעברו באולמות ההרצאות שלו במהלך השנים וקיבלו בו תואר ראשון בתחומי הטכנולוגיה והמדעים המדויקים.

**המתכון להצלחה: תשומת לב אישית מאוד**

נוסף על מעטפת התמיכה המתקנת המקיפה שמספק המוסד – מכינה מיוחדת במתמטיקה, תוכנית ללימודי אנגלית מקצועית, הוראה פרטית ותרגולים קבוצתיים מותאמים, אבחונים, יעוץ פסיכולוגי ואימון, ומלבד המימון הממשלתי המלא שרבים מן הסטודנטים זכאים לו, צוות ייעודי במשרד דיקן הסטודנטים עוקב מקרוב אחר התקדמותם של כל סטודנט וסטודנטית יוצאי אתיופיה, ומתערב מיד כאשר צצים קשיים.

**כתוצאה מכל זאת, במכון הטכנולוגי חולון לומדים סטודנטים יוצאי אתיופיה רבים מאוד לתואר B.Sc. במקצועות STEM**

לעתים קרובות אפשר לפגוש ברחבי הקמפוס כמה אחים, בני דודים או קרובי משפחה אחרים ששמעו על הלימודים מפה לאוזן וכעת עומדים כולם בשלבים שונים של לימודי התואר. אין סיפוק גדול יותר מלראות את הסטודנטים משגשגים מן הבחינה האינטלקטואלית, המקצועית והחברתית.

הטבלה שלהלן מפרטת את מספרם של הסטודנטים יוצאי אתיופיה במסלולים השונים במכון הטכנולוגי חולון

|  |  |  |  |  |  |
| --- | --- | --- | --- | --- | --- |
| פקולטה/שנה | \*הנדסה | \*ניהול טכנולוגיה | \*\*מדעי המחשב | \*עיצוב | סך הכול |
| שנה אסמסטר קיץ | 105 | 1 | 101 | 1 | 28 |
| שנה ב | 3 | 3 | 3 | 1 | 10 |
| שנה ג | 13 | 1 | 6 | 1 | 21 |
| שנה ד | 8 | 3 | -- | 1 | 12 |
| \*\*\*שנים ה+ו | 2 | 1 | 8 | 1 | 12 |
| סך הכול | 41 | 9 | 28 | 5 | 83 |

\* תוכנית של ארבע שנים

\*\* תוכנית של שלוש שנים

\*\*\* שנים נוספות

**מתוך 78 הסטודנטים שלמדו לתארים הטכנולוגיים השונים בשנה שעברה, 13 (כ-18%) הן נשים**

היות שרבים מן הסטודנטים והסטודנטיות מוכרחים לעבוד למחייתם, כדי לפרנס את משפחתם או כדי לממן את לימודיהם, גילם של יותר ממחציתם עולה על 28, הגיל שבו פוקעת הזכאות לסיוע ממשלתי בשווי עד 22,000 ₪ בשנה.

**הצלחה אקדמית: עיקשות והתמדה הן המפתח**

הקבלה ללימודי התואר היא רק הצעד הראשון במסע. ההתמודדות עם הלימודים עצמם כרוכה באתגרים לא מעטים, ובפני סטודנטים רבים ממוצא אתיופי עומדים אתגרים רבים מהרגיל בדרכם אל ההצלחה האקדמית.

רק תשעה מבין הסטודנטים ממוצא אתיופי הלומדים במכון האקדמי חולון נבחנו במבחני בגרות במתמטיקה בהיקף של ארבע או חמש יחידות, וכדי לשפר את סיכויי הקבלה שלהם היה על רובם המכריע להשתתף בתוכנית המכינה הקדם-האקדמית הייעודית המתמקדת במתמטיקה, בפיזיקה ובמדעי המחשב.

אף שתוכנית המלגות פוטרת לפחות מחצית מן הסטודנטים מן הדאגה לתשלום שכר הלימוד והעלויות הנלוות, היא אינה פותרת את הקשיים החברתיים והתרבותיים העומדים בפניהם, בייחוד רמת האוריינות המתמטית והלשונית שלהם, מצבם הסוציו-אקונומי וסביבתם הביתית. כך, לדוגמה, יוצאי צבא ישראלים ממוצא אתיופי, המקבלים כמו כולם מענק שחרור בתום שירותם, רואים מחובתם לסייע בכסף זה למשפחתם במקום לנצל אותו לתשלום על לימודיהם.

המכון הטכנולוגי חולון גאה בסיפורי ההצלחה של הסטודנטים שלו, בהם למשל בנימין ימצה (מדעי המחשב), יעקב אדגואיצ'ו (הנדסת חשמל) ועדיאל סנבטה (ניהול טכנולוגיה) – שלושה סטודנטים שזכו בפרס מצטיין נשיא על ממוצע הציונים שלהם, שעמד על 94 ו-96.

סיפורה של רחל אדאגו, המלאה הכרת טובה למרכז לנגישות אקדמית על תמיכתו המסורה שבזכותה הצליחה לגבור על כל המכשולים שעמדו בדרכה לקבלת תואר B.Sc. במדעי המחשב, הוא מן הסיפורים המרגשים והמייצגים ביותר. כך מספרת רחל:

"הם נתנו לי יד מן השנה הראשונה, והיו תמיד נכונים לעזור בכל אתגר שעמד בפני. הרגשתי שהם מצילים אותי מטביעה במערבולת ענקית של פחד ורגשות. השיעורים הפרטיים והקבוצתיים עזרו לי לשרוד את הזמנים הקשים, וגם כשחשבתי שאני לא יכולה להמשיך הלאה, הם נתנו לי כלים, הושיטו לי עזרה והעניקו תשומת לב שאפשרה לי לעבור את המשבר. הם אפשרו לי לשרוד את שלוש השנים הקשות והעמוסות האלו. הידיעה שיש למי לפנות כשהעניינים מסתבכים, שיש לצדך אנשים שמאמינים בך וביכולות שלך, נתנה לי מוטיבציה לעשות כל מאמץ כדי להצליח".

וכמו רחל, בזכות מאמציו המסורים של הצוות במכון הטכנולוגי חולון ישנם עוד ועוד סיפורי הצלחה כאלו.

**תמיכה כלכלית בסטודנטים ישראלים יוצאי אתיופיה: ההבדל שבין הצלחה וכישלון**

מצבם הכלכלי של סטודנטים ישראלים יוצאי אתיופיה הוא אחד הגורמים הבולטים המשפיעים על מידת יכולתם להימנות עם הראשונים מבני דורם שילמדו לתואר אקדמי.

במהלך השנים נענתה הממשלה בישראל לאתגר זה בנכונות מרשימה, ואף שתוכנית הסיוע הממשלתית עדיין אינה מושלמת, היא מחוללת שינוי של ממש במצב.

אולם, עם השקת תוכנית המלגות החדשה (תוכנית מרום) השנה, זיהינו שלוש קבוצות **שאינן זכאיות לסיוע ממשלתי:** (א) סטודנטים הנאלצים להאריך את לימודיהם מעבר לזמן המוקצה לתואר המסוים (שלוש שנים למדעי המחשב, ארבע שנים להנדסה) – מצב נפוץ היות שרבים מהם עובדים לפרנסת משפחותיהם ולא נותר להם די זמן להשקיע בלימודים; (ב) סטודנטים בשנה ב' ואילך הנחשבים "זקנים" מדי – מעל גיל 28; (ג) סטודנטים חדשים בשנה א' שאינם זכאים לסיוע ממשלתי עקב התחרותיות הרבה של התוכנית הממשלתית החדשה המעניקה **רק 600 מלגות** לכל מוסדות ההשכלה הגבוהה בישראל.

**בשנת הלימודים 2019/2020 ילמדו במכון הטכנולוגי חולון 29 סטודנטים שאינם זכאים לסיוע ממשלתי – 29 סטודנטים שאין בידם לשלם את שכר הלימוד, המחיה, עלויות התחבורה ועלותם של קורסי האנגלית המקצועית; 29 סטודנטים שללא עזרה לא יוכלו לשלם על לימודיהם ויאלצו להיוותר מחוץ לשערי המוסדות להשכלה הגבוהה.**

**קרן בוקסנבאום-נטע והמכון הטכנולוגי חולון: לנפץ את תקרת הזכוכית בתחומי הטכנולוגיה והעיצוב**

**מסיבה זו פונה המכון הטכנולוגי חולון בבקשה לקרן בוקסנבאום-נטע שתסייע לממן מלגות רב-שנתיות במהלך שלוש שנות הלימודים הקרובות עבור חמישה סטודנטים ישראלים-אתיופים שאינם זכאים לסיוע. עלות הסיוע היא 100,000 ₪ לשנה, ובסך הכול 300,000 ₪ לתקופה של שלוש שנים.**

השנה האקדמית החדשה כבר עומדת בפתח, ומשכך, המימון לתמיכה בסטודנטים אלו נדרש בדחיפות. ישראל זקוקה למומחי היי-טק כדי לשמר את מעמדה כמדינה העומדת בחזית הקדמה הטכנולוגית.

אנו מאמינים שקרן בוקסנבאום-נטע, לאור סדר היום שלה, המדגיש פעילות חברתית והתקדמות טכנולוגית, ועמה המכון הטכנולוגי חולון, על תוכניות לימודי הטכנולוגיה המצוינות שלו והסיוע המתקן המקיף והמעשי שהוא מגיש לסטודנטים הלומדים בו, מסוגלים לקדם נושא זה לקראת פתרונו.

הזדמנות מעין זו לשינוי פני החברה הישראלית – הזדמנות המתגלמת בשותפות המוצעת כאן – נקרית רק לעתים נדירות. במשך תקופה קצרה יחסית מטפח המכון הטכנולוגי חולון את הדור הבא של הישראלים יוצאי אתיופיה שיוכשרו כמהנדסים, כמנהלים, כמנהלי טכנולוגיות, כמדעני מחשבים ונתונים, כמעצבים – וכל אלו ימשיכו לקריירות מקצועיות בעלות פוטנציאל ניידות גבוה בתעשיית ההיי-טק. המפתח לשילוב הטוב ביותר של ישראלים יוצאי אתיופיה בחברה הוא הענקת כלים להצלחה, המבטיחה שעם הזמן יעלם הפער הכלכלי בין הקהילה ובין יתר האוכלוסייה.

נשמח לעבוד בשיתוף פעולה עם קרן בוקנסבאום-נטע ויחד להיות לסוכני שינוי חברתי ולהביא תועלת לקהילת יוצאי אתיופיה ולעם ישראל כולו.